b'\n_START_ARTICLE_\nSigurd Orm-i-auga\n_START_PARAGRAPH_\nSigurd Orm-i-auga var en av s\xc3\xb8nnene til den legendariske vikingh\xc3\xb8vdingen Ragnar Lodbrok og hans hustru, den likes\xc3\xa5 legendariske \xc3\x85slaug Sigurdsdatter, ogs\xc3\xa5 kalt for Kr\xc3\xa5ka. Sigurd var bror til Ivar Beinlause, Halvdan Kvitserk, Bj\xc3\xb8rn Jernside, Eirik Vindhatt og noen til, og i den grad Sigurd selv og br\xc3\xb8drene hans var historiske skikkelser spilte de en betydelig rolle i sm\xc3\xa5konged\xc3\xb8mmene rundt Nordsj\xc3\xb8en, det vil si Norge, Sverige, Danmark, England og til dels ogs\xc3\xa5 Irland p\xc3\xa5 slutten av 700-tallet og begynnelsen av 800-tallet._NEWLINE_Sigurd Orm-i-augas betydning ligger i hans mytologiske forbindelse som mellomledd til de gamle tider for s\xc3\xa5vel det danske som det norske kongehuset. Denne forbindelsen betydde en direkte nedstamming fra Odin selv. Foruten sagaene nevnes Sigurd Orm-i-auga ogs\xc3\xa5 i Roskilde-kr\xc3\xb8niken.\n_START_SECTION_\nOrmen i \xc3\xb8yet\n_START_PARAGRAPH_\nSigurd har et av de mest beskrivende tilnavn i den norr\xc3\xb8ne sagatradisjonen, men det er samtidig noe uklart hva det inneb\xc3\xa6rer. Det kan henspille p\xc3\xa5 en fysisk skavank, at han hadde en misdannelse i \xc3\xb8yet som en sirkel i iris som minnet om en slange som biter seg i halen, eller at iris var avlang som hos en katt eller slange. Det kan ogs\xc3\xa5 ha v\xc3\xa6rt en overf\xc3\xb8rt betydning, som at han ga noen \xc2\xabdet onde \xc3\xb8ye\xc2\xbb ved intens stirring, kanskje hvis han hadde en skade i \xc3\xb8yelokket slik at det ikke lukket seg normalt.\n_START_SECTION_\nMytologiske slektsb\xc3\xa5nd\n_START_PARAGRAPH_\nSigurd var sammen med br\xc3\xb8drene det slektsmessige bindeleddet for b\xc3\xa5de det norske og det danske kongehuset tilbake til rene mytologiske figurer uten historisk relevans, men som hadde relevans i den n\xc3\xa6re samtiden, blant annet at det ga nedstamming tilbake til Odin. Moren \xc3\x85slaug eller Kr\xc3\xa5ka var i tillegg en p\xc3\xa5st\xc3\xa5tt datter av den legendariske Sigurd F\xc3\xa5vnesbane og valkyrjen Brynhild. _NEWLINE_I henhold til Snorre Sturlason var moren til den norske samlingskongen Harald H\xc3\xa5rfagre en kvinne ved navn Ragnhild som var datter av Sigurd Hjort, sm\xc3\xa5konge p\xc3\xa5 Ringerike i Norge. Sigurd var s\xc3\xb8nn av \xc3\x85slaug Sigurdsdatter, datter av Sigurd F\xc3\xa5vnesbane. Det gir fire generasjoner mellom Harald H\xc3\xa5rfagre og Ragnar Lodbrok som herjet England p\xc3\xa5 begynnelsen av 800-tallet. Flere av s\xc3\xb8nnene hans var s\xc3\xa5ledes i live da Harald H\xc3\xa5rfagre etter tradisjonen seiret i slaget ved Hafrsfjord i 872, noe som setter et sp\xc3\xb8rsm\xc3\xa5lstegn ved denne forbindelsen._NEWLINE_For Danmark knytter Hardeknut den f\xc3\xb8rste sin \xc3\xa6tt tilbake til Sigurd Orm-i-auga, skj\xc3\xb8nt forbindelsen synes like skr\xc3\xb8pelig som over, men nok til at Hardeknuts s\xc3\xb8nn Gorm den gamle, og dennes s\xc3\xb8nn Harald Bl\xc3\xa5tann og videre til dennes s\xc3\xb8nn Svein Tjugeskjegg ogs\xc3\xa5 etablerte en \xc3\xa6tt tilbake til en mytologisk fortid og tidligere tiders helter. Hardeknut, f\xc3\xb8dt en gang p\xc3\xa5 880-tallet, skal ha v\xc3\xa6rt s\xc3\xb8nnen til en ellers ukjent Svein (Sweyn) i henhold til T\xc3\xa5tten om Ragnars\xc3\xb8nnene (\xc3\x9e\xc3\xa1ttr af Ragnars sonum eller Ragnarssona \xc3\xbe\xc3\xa1ttr), og som igjen var en s\xc3\xb8nnes\xc3\xb8nn av Sigurd Orm-i-auga._NEWLINE_Via Sigurd Orm-i-auga og Ragnar Lodbrok stammet alts\xc3\xa5 b\xc3\xa5de det norske som det danske kongehuset tilbake til Odin selv._NEWLINE_Den samme islandske t\xc3\xa5tten forteller at da Sigurds far Ragnar d\xc3\xb8de arvet s\xc3\xb8nnen Sj\xc3\xa6lland, Sk\xc3\xa5ne, Halland (i Sverige), danske \xc3\xb8yer og Viken i dagens Oslofjordomr\xc3\xa5de. Det synes urimelig at en sm\xc3\xa5konge hadde makt over s\xc3\xa5 store omr\xc3\xa5der, skj\xc3\xb8nt deler av de ovennevnte er ikke usannsynlig, og Viken er minst sannsynlig, men slekts- og lojalitetsb\xc3\xa5nd via strategisk giftem\xc3\xa5l er dog sannsynlig.\n_START_SECTION_\nSigurds barn og etterkommere\n_START_PARAGRAPH_\nSigurd skal ha giftet seg med en \xc2\xabBlaeja\xc2\xbb eller \xc2\xabBl\xc3\xa6ja\xc2\xbb, datteren til angelsaksiske kongen \xc3\x86lla II av Northumbria. Angelsakseren hadde drept faren Ragnar Lodbrok ved \xc3\xa5 kaste ham ned i en ormegrop. Sigurd og br\xc3\xb8drene hans tok senere hevn ved erobre Northumbria og torturerte i hjel kong \xc3\x86lla. Med sin hustru skal Sigurd ha f\xc3\xa5tt barna \xc3\x85slaug (gift i Norge) og muligens en Hardeknut (enten farfar til den danske kongen Hardeknut den f\xc3\xb8rste, eller identisk med denne)_NEWLINE_Sigurds datter \xc3\x85slaug ble gift med Helge den kvasse (Helgi hinn hvassi), som selv nedstammet fra den mytologiske kong Ring av Ringerike. Deres s\xc3\xb8nn Sigurd Hjort (Helgesson) (Sigur\xc3\xb0ur hj\xc3\xb6rtur) giftet seg med Ingeborg, datteren av Harald Klakk, sm\xc3\xa5konge eller h\xc3\xb8vding av Jylland i Danmark. Sigurd og Ingeborg fikk barna Guttorm Sigurdsson og Ragnhild Sigurdsdatter (mor til Harald H\xc3\xa5rfagre). Da deres onkel Frode, konge av Ringerike, d\xc3\xb8de etterfulgte Sigurd Hjort ham som konge._NEWLINE_B\xc3\xa5de T\xc3\xa6tten om Ragnars\xc3\xb8nnene og Halvdan Svartes saga forteller om Sigurd Orm-i-augas s\xc3\xb8nnes\xc3\xb8nn Sigurd Hjort som enest\xc3\xa5ende mann, vakrere og sterkere enn noen annen mann, og allerede i tolv\xc3\xa5rsalderen skal han ha drept en berserk. Sigurd Hjort skal senere ha blitt drept av en berserk fra Hadeland ved navn Hake (H\xc3\xa5kon?) som deretter dro til Sigurds g\xc3\xa5rd og tok datteren Ragnhild og s\xc3\xb8nnen Guttorm som gisler. Han tenkte \xc3\xa5 gifte seg med Ragnhild, men s\xc3\xa5ret fra en avhogd h\xc3\xa5nd fra slaget med Sigurd Hjort plagde ham slik at tvangsbryllupet ble utsatt. Halvdan Svarte, en sm\xc3\xa5konge p\xc3\xa5 Romerike, hadde h\xc3\xb8rt om dette og ville erobre Hadeland og selv ekte Sigurd Hjorts datter Ragnhild og slik gikk det, i henhold til sagaen._NEWLINE_Snorre sl\xc3\xa5r fast denne dynastiske forbindelsen: Mor til Ragnhild skal ha v\xc3\xa6rt Tyrne (eller Ingeborg), datter av kong Klakk-Harald i Jylland (Harald Klakk), s\xc3\xb8ster av Tyre Danmarksbot (Tyra Danebod) som var gift med kong Gorm den gamle av Danmark._NEWLINE_Ragnhild Sigurdsdatter blir s\xc3\xa5ledes mor til Harald H\xc3\xa5rfagre og dr\xc3\xb8mmer Norgeshistoriens viktigste dr\xc3\xb8m: en torn som vokser seg til et tre som strekker seg over hele Norge, og sp\xc3\xa5r s\xc3\xa5ledes at hennes barn skal bli konge av hele Norge, og gir s\xc3\xa5ledes h\xc3\xa5rfagre\xc3\xa6tten en dynastisk odelsrett til Norge.'